*****

ΚΑΝΟΝΙΣΜΟΣ (ΕΟΚ) αριθ. 2352/81 ΤΗΣ ΕΠΙΤΡΟΠΗΣ

της 12ης Αυγούστου 1981

περί τροποποιήσεως του κανονισμού (ΕΟΚ) αριθ. 1296/81 περί ειδικών μέτρων για την εφαρμογή στην Ελλάδα των ενεργειών αποστάξεως επιτραπέζιων οίνων, η οποία προβλέπεται στο άρθρο 15 του κανονισμού (ΕΟΚ) αριθ. 337/79

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τη πράξη προσχωρήσεως της Ελλάδος, και ιδίως το άρθρο 73,

Εκτιμώντας:

ότι, με σκοπό να επιτευχθεί ανάκαμψη της διαθέσεως στην αγορά επιτραπέζιων οίνων, προεβλέφθη, σύμφωνα με το άρθρο 15 του κανονισμού (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3456/80 (2), απόσταξη από τους οίνους αυτούς από τον κανονισμό (ΕΟΚ) αριθ. 1144/81 του Συμβουλίου της 24ης Απριλίου 1981 (3), όπως τροποποιήθηκε από τον κανονισμό (ΕΟΚ) αριθ. 2328/81 (4)· ότι, σε πρώτη φάση, η μέγιστη ποσότητα επιτραπέζιου οίνου που μπορεί να αποσταχθεί στο πλαίσιο του μέτρου αυτού είχε καθορισθεί για το 15 % της ποσότητας επιτραπέζιου οίνου που παρήχθη στην περίοδο 1980/81 για όλους τους παραγωγούς, εκτός των Ελλήνων παραγωγών, για τους οποίους η ποσότητα που μπορεί να αποσταχθεί είχε καθορισθεί στο 20 % της ποσότητας που παρήχθη από τον κανονισμό (ΕΟΚ) αριθ. 1296/81 της Επιτροπής (5)· ότι, επειδή οι ποσοτικοί αυτοί περιορισμοί δεν επέτρεψαν να επιτευχθεί πλήρως ο επιδιωκόμενος στόχος, το ποσοστό της παραγωγής που μπορεί να αποσταχθεί αυξήθηκε σε 20 % για όλους τους παραγωγούς από τον κανονισμό (ΕΟΚ) αριθ. 2328/81 ·

ότι η κατάσταση της αγοράς επιτραπέζιων οίνων στην Ελλάδα συνεχίζει να χαρακτηρίζεται, επί του παρόντος, από τις ίδιες ειδικές συνθήκες που οδήγησαν στην απόφαση να γίνει σε αυτό το Κράτος μέλος απόσταξη, δυνάμει του άρθρου 15 του κανονισμού (ΕΟΚ) αριθ. 337/79, υπό συνθήκες ευνοϊκότερες από τις προβλεπόμενες για τις άλλες περιοχές της Κοινότητος· ότι, μετά την υιοθέτηση από το Συμβούλιο του κανονισμού (ΕΟΚ) αριθ. 2328/81, πρέπει κατά συνέπεια να προσαρμοσθεί το ποσοστό επιτραπέζιου οίνου που παρήχθη στην Ελλάδα που μπορεί να αποτελέσει το αντικείμενο της ειδικής αποστάξεως·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 1296/81 αντικαθίσταται από το ακόλουθο κείμενο:

«Άρθρο 1

Κατά παρέκκλιση των διατάξεων του άρθρου 15 παράγραφος 2 εδάφιο δεύτερο του κανονισμού (ΕΟΚ) αριθ. 337/79, το ποσοστό του 20 % που προβλέπεται στο άρθρο 1 παράγραφος 2 του κανονισμού (ΕΟΚ) αριθ. 1144/81 αυξάνεται στο 25 % για την παραγωγή επιτραπέζιων οίνων που έχουν παραχθεί στην Ελλάδα».

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 17η Αυγούστου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 12 Αυγούστου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 360 της 31. 12. 1980, σ. 18.

(3) ΕΕ αριθ. L 120 της 1. 5. 1981, σ. 1.

(4) ΕΕ αριθ. L 230 της 14. 8. 1981, σ. 1.

(5) ΕΕ αριθ. L 129 της 15. 5. 1981, σ. 54.